पाएं अपने शहर की ताज़ा ख़बरें और फ्री ई-पेपरडाउनलोड करें
निवाई पुलिस ने नकली देशी घी बनाने के एक कारखाने पर छापामार कर 651 किलो तैयार नकली देशी घी सहित उपकरण जप्त कर दो जनों को गिरफ्तार किया है। थानाधिकारी अजय कुमार ने बताया कि खंडदेवत रोड स्थित आसजी की ढाणी में एकांत में दो मकानों में विभिन्न ब्रांड के नाम से नकली देशी घी बनाने का कारखाना चलने की सूचना मिली थी। पुलिस ने कारखाने पर छापा मारा जहां पर सरस व कृष्णा घी के तैयार नकली देशी घी के पैकेट मिले। मौके पर नकली घी बनाने का सामान और महान, पारस, लोट्स, कृष्णा सहित विभिन्न ब्रांड के घी के हजारों खाली पैकेट भी मिले।
पुलिस ने इसकी सूचना तत्काल प्रवर्तन निरीक्षक कीर्ति शर्मा व खाद्य सुरक्षा अधिकारी मदनलाल गुर्जर को दी। सूचना मिलते ही दोनों अधिकारी मौके पर पहुंचे और नकली देशी घी के कारखाने से विभिन्न प्रकार के ब्रांड के पैकेट के सेम्पल लिए। थानाधिकारी ने बताया कि मौके पर वनस्पति घी, सोयाबीन का तेल व एसेन्स सहित नकली घी बनाने के उपकरण मिले। खाद्य सुरक्षा अधिकारी मदनलाल गुर्जर ने बताया कि पुलिस द्वारा की गई छापामार कार्यवाही में कारखाने से कृष्णा एवं सरस घी के भरे पैकेट मिले जिनका सेम्पल लिया गया। प्रवर्तन निरीक्षक कीर्ति शर्मा ने बताया कि देशी घी के सभी प्रचलित ब्रांड के खाली और भरे पैकेट मिले । सभी पैकेट हूबहू नामी कंपनी के नाम से छपवा रखे हैं जिन्हें देखने से यह पता नहीं चलता कि यह नकली है।
यह जब्त किया सामान : थानाधिकारी ने बताया कि मौके से 651 किलो नकली देशी घी, 225 किलो होटल किंग ब्राण्ड वनस्पति घी और 105 किलो रिफाइंड तेल व 200 ग्राम की एसेन्स की शीशी सहित कई प्रकार की सामग्री जब्त की गई है। इस मामले में आरोपी फैक्ट्री मालिक पदमचंद जैन निवासी वार्ड नंबर दो जमात निवाई तथा फैक्ट्री में काम करने वाले विजय शर्मा निवासी कृष्णा कॉलोनी को गिरफ्तार किया गया है।
400 से 500 रुपए किलो के भाव से बेचते थे
थानाधिकारी ने बताया कि आरोपी वनस्पति घी में रिफाइंड आयल मिलाकर इसे गर्म कर एसेंस डालकर नकली घी बनाता था। उसे विभिन्न ब्रांड के डिब्बों में भरकर बेचता था। उक्त कारखाना 4 माह से संचालित था। घी को बाजार भाव में 4 सौ से 5 सौ रुपये किलो के भाव बेचते थे। शहर एवं आसपास गांवों में बेचते थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn